ETA:n sekakomitean päätös N:o 167/1999, tehty 26 päivänä marraskuuta 1999, ETA-sopimuksen liitteen IV (Energia) muuttamisesta



Virallinen lehti nro L 061 , 01/03/2001 s. 0019 - 0022



ETA:n sekakomitean päätös N:o 167/1999, tehty 26 päivänä marraskuuta 1999, ETA-sopimuksen liitteen IV (Energia) muuttamisesta ETA:N SEKAKOMITEA, joka ottaa huomioon Euroopan talousalueesta tehdyn sopimuksen, sellaisena kuin se on mukautettuna mainitun sopimuksen mukauttamisesta tehdyllä pöytäkirjalla, jäljempänä "sopimus", ja erityisesti sen 98 artiklan, sekä katsoo seuraavaa: (1) Sopimuksen liite IV muutettiin 26 päivänä maaliskuuta 1999 tehdyllä ETA:n sekakomitean päätöksellä N:o 29/1999(1). (2) Runkoverkkojen kautta tapahtuvasta sähkönsiirrosta 29 päivänä lokakuuta 1990 annettu neuvoston direktiivi 90/547/ETY(2) on otettu osaksi sopimuksen liitettä IV. (3) Neuvoston direktiivin 90/547/ETY soveltamisalaan kuuluvat yksiköt ja verkot luetellaan direktiivin liitteessä. Direktiivin EFTA-valtioissa soveltamisen kannalta merkitykselliset yksiköt ja verkot luetellaan sopimuksen liitteen IV lisäyksessä 1. (4) Sopimuksen liitteessä IV olevan 8 kohdan a mukautuksen iii alakohdassa määrätään, että kukin asianomainen yksikkö voi pyytää, että yhteisön ja jonkin EFTA-valtion välisessä kaupassa noudatettavista siirtoehdoista sovitaan ETA:n sekakomitean määräämää sovintomenettelyä noudattaen. (5) Euroopan yhteisöjen komissio on runkoverkkojen välisen sähkönsiirron asiantuntijoiden komitean perustamisesta 4 päivänä maaliskuuta 1992 tehdyssä päätöksessä 92/167/ETY(3) päättänyt, että kyseinen komitea toimii myös yhteisön sisällä toimivana sovitteluelimenä siten kuin direktiivin 90/547/ETY 3 artiklan 4 kohdassa on säädetty. (6) On perustettava sovittelukomitea, joka käsittelee asianomaisten yksiköiden tekemiä yhteisön ja EFTA-valtioiden välistä kauppaa koskevia sovittelupyyntöjä. (7) Sopimuksen liitteessä IV olevan 8 kohdan a mukautuksen iii alakohdan mukaisesti sovellettava sovittelumenettely on otettava osaksi sopimusta, ON PÄÄTTÄNYT SEURAAVAA: 1 artikla Korvataan sopimuksen liitteessä IV olevan 8 kohdan a mukautuksen iii alakohdassa (neuvoston direktiivi 90/547/ETY) ilmaisu "ETA:n sekakomitean määräämää sovintomenettelyä noudattaen" seuraavalla ilmaisulla:"lisäyksessä 4 määrättyä sovintomenettelyä noudattaen". 2 artikla Muutetaan sopimuksen liite IV tämän päätöksen liitteen mukaisesti. 3 artikla Tämä päätös tulee voimaan 27 päivänä marraskuuta 1999, jos sopimuksen 103 artiklan 1 kohdan mukaiset ilmoitukset on tehty ETA:n sekakomitealle. 4 artikla Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa. Tehty Brysselissä 26 päivänä marraskuuta 1999. ETA:n sekakomitean puolesta N. v. Liechtenstein Puheenjohtaja (1) EYVL L 266, 19.10.2000, s. 5. (2) EYVL L 313, 13.11.1990, s. 30. (3) EYVL L 74, 20.3.1992, s. 43. LIITE ETA:n sekakomitean päätökseen N:o 167/1999 Lisätään sopimuksen liitteeseen IV lisäys 4 seuraavasti: "" LISÄYS 4 Yhteisön ja jonkin EFTA-valtion välisessä sähkökaupassa sovelletaan siirtoa koskeviin ehtoihin asianomaisen yksikön pyynnöstä jäljempänä esitettyä sovintomenettelyä. 1 artikla Sovittelukomitea, jäljempänä "komitea", perustetaan tapauskohtaisesti Euroopan yhteisön komission tai EFTAn valvontaviranomaisen aloitteesta. 2 artikla Velvollisuudet Komitean tehtävänä on ehdottaa neuvottelevien osapuolten pyynnöstä erityisiä siirtopyyntöjä koskevia sovitteluratkaisuja. 3 artikla Kokoonpano Komiteassa on kahdeksan jäsentä: - kolme sellaisten suurjänniteverkkojen edustajaa, jotka eivät osallistu neuvotteluihin siitä siirtopyynnöstä, jonka osalta sovittelu on pyydetty. Edustajien pätevyyden ja käytännön kokemuksen sähkönsiirtojen alalla on oltava laajalti tunnustettu. Puheenjohtaja ja esittelijä valitsevat edustajat Euroopan unionin jäsenvaltioiden ja EFTA-valtioiden suurjänniteverkkojen kahdeksantoista edustajan joukosta. Nämä kahdeksantoista edustajaa ovat runkoverkkojen välisen sähkönsiirron asiantuntijoiden komitean(1) jäseninä toimivien viidentoista verkon edustajat sekä kolme EFTAn valvontaviranomaisen ehdottamaa EFTA-valtioiden suurjänniteverkkojen edustajaa, - yksi Euroopan yhteisön komission ja yksi EFTAn valvontaviranomaisen edustaja, - kaksi riippumatonta asiantuntijaa, joista toinen yhteisöstä ja toinen jostakin EFTA-valtiosta. Puheenjohtaja ja esittelijä nimeävät nämä kaksi riippumatonta asiantuntijaa Euroopan yhteisön komission ja EFTAn valvontaviranomaisen yhteisesti laatimasta luettelosta, joka julkaistaan Euroopan yhteisöjen virallisen lehden ETA-osastossa ja ETA-täydennysosassa, - yksi Eurelectricin/Nordelin edustaja, jonka puheenjohtaja ja esittelijä nimeävät yhteisesti. Komitean jäsenet eivät saa olla siirtoneuvotteluihin osallistuvan valtion kansalaisia eivätkä sellaisessa valtiossa pysyvästi asuvia. Tosiasiallisia tai näennäisiä eturistiriitoja on vältettävä. 4 artikla Toiminta 1. Komitean puheenjohtajana toimii: - komission edustaja, jos sovittelupyynnön on esittänyt yhteisössä sijaitseva yksikkö, - EFTAn valvontaviranomaisen edustaja, jos sovittelupyynnön on esittänyt EFTA-valtiossa sijaitseva yksikkö. Nämä kaksi edustajaa valitsevat yhdessä komitean kokoonpanon. 2. Viranomainen, joka ei toimi puheenjohtajana, toimii esittelijänä, ja puheenjohtajana toimiva viranomainen huolehtii komitean sihteeristön tehtävistä. 3. Komitean kokoukset pidetään Brysselissä tai muussa puheenjohtajan ja esittelijän sopimassa paikassa. 4. Komitea hyväksyy työjärjestyksensä. 5 artikla Sovittelu 1. Ainoastaan tiettyyn siirtopyyntöön liittyvän riidan osapuolet voivat saattaa asian komitean käsiteltäväksi. 2. Puheenjohtaja ja esittelijä eivät osallistu äänestykseen. 3. Kaikki sovittelupyynnöt on käsiteltävä. 4. Tiettyä komiteassa tapahtuvaan sovitteluun haettua siirtopyyntöä koskevissa neuvotteluissa osapuolina olevien verkkojen edustajia on pyydettävä esittämään näkökantansa. 5. Sen jälkeen, kun asiasta on keskusteltu komiteassa, esittelijä laatii sovitteluratkaisun, josta kuusi komitean äänioikeutettua jäsentä todennäköisesti pääsevät yhteisymmärrykseen. Erimielisyystilanteessa esittelijä laatii sovitteluratkaisun, jonka kyseinen kuuden jäsenen enemmistö todennäköisesti hyväksyy. Tässä tapauksessa vähemmistöön jäävien jäsenten mielipiteet kirjataan. 6. Puheenjohtaja toimittaa sovitteluratkaisun sekä mahdolliset vähemmistön mielipiteet osapuolille mahdollisimman pian ja viimeistään kolmen kuukauden kuluessa päivästä, jona sovittelupyyntö annettiin komitean käsiteltäväksi. 7. Sovittelumenettelyn tulos ei ole sitova. 8. Niiden valtioiden edustajat, joita siirtopyyntö koskee, voivat osallistua sovittelumenettelyyn tarkkailijoina. 6 artikla Luottamuksellisuus Komitean jäsenien ja tarkkailijoiden on oltava paljastamatta tietoja, joita he ovat saaneet komitean työhön osallistuessaan, jos puheenjohtaja ilmoittaa heille, että pyydetty lausunto tai esille tuotu kysymys liittyy asiaan, joka on luottamuksellinen. (1) Komission päätös 92/167/ETY, tehty 4 päivänä maaliskuuta 1992 (EYVL L 74, 20.3.1992, s. 43).